SKRIFTLIG FORESPØRGSEL E-2969/01

af Antonios Trakatellis (PPE-DE) til Kommissionen

(26. oktober 2001)

Om: Overtrædelser af fællesskabsretten i forbindelse med indgåelse af offentlige tjenesteydelsesaftaler i Grækenland

Ved Domstolens afgørelse i sag C-311/95 blev Grækenland dømt for ikke at have overholdt direktiv 92/50/EØF(1) om samordning af fremgangsmåderne ved indgåelse af offentlige tjenesteydelsesaftaler, idet det ikke havde sat de nødvendige love og administrative bestemmelser i kraft, sådan som det var forpligtet til.

Kommissionen foreslog, at Grækenland skulle betale en bøde på 39 975 EUR pr. dag. På grund af det store antal offentlige kontrakter, som indgås i Grækenland, især med henblik på De Olympiske Lege, samt de hyppige forsinkelser, hvad angår tildelingen og udførelsen af de offentlige projekter, som samtidig er forbundet med tab af fællesskabsmidler, bedes Kommissionen besvare følgende:

1. Er den græske lovgivning på området for indgåelse af offentlige tjenesteydelsesaftaler blevet bragt i overensstemmelse med fællesskabslovgivningen, og hvad er der sket med hensyn til betaling af bøden?

2. Er der truffet de nødvendige foranstaltninger til oprettelse af et fælles overvågningsudvalg, sådan som det er fastlagt i forbindelse med fællesskabsstøtterammen for Grækenland, for at sikre effektiv overholdelse af de foranstaltninger, der er fastlagt for gennemførelsen af projektet?

3. I hvor vid udstrækning er den græske lovgivning i overensstemmelse med fællesskabslovgivningen, hvad angår direkte tildeling af offentlige projekter, og hvorledes beskyttes offentlighedens interesser og gennemskueligheden af procedurerne generelt?

4. Er den retsramme, der skal gælde for aftaler om tildeling af infrastrukturprojekter under den tredje fællesskabsstøtteramme, blevet udformet med en selvfinansieringsordning, og hvis ja, er denne retsramme i overensstemmelse med fællesskabslovgivningen?

(1) EFT L 209 af 24.7.1992, s. 1.

Svar afgivet på Kommissionens vegne af Frederik Bolkestein

(19. december 2001)

Kommissionen oplyser det ærede parlamentsmedlem om følgende:

1. Rådets direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(1) blev gennemført i Grækenland ved præsidentiel anordning nr. 346/1998 af 12. oktober 1998. I forbindelse med gennemførelsesproceduren blev Grækenland ikke pålagt nogen bøde af Domstolen.

2. EF-støtterammen (EFSR) for 1994-1999 henviste til nødvendigheden af at forbedre bestemmelserne om udførelse af offentlige bygge- og anlægsarbejder. I januar 1995 blev der oprettet et fælles styringsudvalg under overvågningsudvalget for EFSR'en med det formål at bidrage til denne reform. Dette udvalg har udarbejdet undersøgelser og fremsat forslag inden for omkring femten områder. Flere af disse forslag har ført til vigtige lovgivningsmæssige og/eller administrative bestemmelser. Andre er fortsat under politisk behandling. EFSR'en for 2000-2006 henviser entydigt til nødvendigheden af at fortsætte og fuldende denne reform. I den forbindelse skal der også gives Kommissionen meddelelse om en detaljeret handlingsplan med henblik på at gennemføre størsteparten af denne reform inden udgangen af 2001. Det er endvidere hensigten, at der skal oprettes et ekspertudvalg, som skal bistå EFSR-forvaltningsmyndigheden på dette område.

3. Med undtagelse af Europa-Parlamentets og Rådets direktiv 98/4/EF af 16. februar 1998 om ændring af direktiv 93/38/EØF om samordning af fremgangsmåderne ved tilbudsgivning inden for vand- og energiforsyning samt transport og telekommunikation(2), for hvilket en præsidentiel anordning imidlertid er under vedtagelse, har Grækenland gennemført samtlige fællesskabsdirektiver om offentlige kontrakter.

4. For så vidt angår kontrakter om koncessioner på offentlige bygge- og anlægsarbejder i særdeleshed, har Grækenland også gennemført de relevante bestemmelser i Rådets direktiv 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(3) i sin egen lovgivning (præsidentiel anordning nr. 334/2000 af 21. december 2000). Ifølge de oplysninger, Kommissionen råder over, har Grækenland ikke vedtaget en særlig lovramme for koncessionskontrakter til supplering af bestemmelserne i fællesskabsretten og forvaltning af kontrakternes tildeling og udførelse. Koncessionskontrakter, der i øjeblikket udbydes i Grækenland, er derfor omfattet af ad hoc-bestemmelser, som vedtages specielt for hver enkelt kontrakt. Det skal dog tilføjes, at de græske myndigheder i øjeblikket udarbejder et lovforslag med henblik på at udbedre denne mangel, men der foreligger endnu ikke nogen tidsplan for forslagets eventuelle vedtagelse.

(1) EFT L 209 af 24.7.1992.

(2) EFT L 101 af 1.4.1998.

(3) EFT L 199 af 9.8.1993.